
Tárgy:

A 17. számú házi gyermekorvosi körzet feladatellátására vonatkozó pályáztatási eljárás lefolytatása
I. Előzmények

A 17. számú házi gyermekorvosi körzetben 2021. június 16. napjától a betegellátás helyettesítéssel történik. Jelenleg a Lőcsei utca 24-26. szám alatti rendelőben dolgozó két házi gyermekorvos látja el ennek a körzetnek a gyermekeit. A pályázati felhívás most először kerül közzétételre.
II. Vélemények

A döntés meghozatalában releváns jogszabályi környezetet elsősorban az alább felsorolt jogszabályok alkotják:

Az egészségügyi alapellátásról szóló 2015. évi CXXIII. törvény 5. § (1) bekezdése alapján a települési önkormányzat az egészségügyi alapellátás körében gondoskodik a háziorvosi ellátásról, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján az önkormányzat köteles gondoskodni az egészségügyi alapellátásról.
A körzetben lakó gyermekek folyamatos ellátása, a praxis mielőbbi betöltése és zavartalan működtetése érdekében szükséges a házi gyermekorvosi körzetre vonatkozóan praxispályázat kiírása (2. melléklet). A pályázati felhívás tartalmazza, hogy az Önkormányzat igény esetén szolgálati lakást és praxiskezdési hozzájárulást biztosít.

A pályázat véleményezésére a Képviselő-testület szakmai munkacsoportot hoz létre. A munkacsoport tagjainak számát 3 főben határozza meg, akik a Képviselő-testület képviselői, illetve egészségügyi szakmai végzettséggel rendelkező személyek közül kerülnek kiválasztásra. Sikeres pályáztatás eredményeként sor kerül a feladat-ellátási szerződés megkötésére. 
Jogi Főosztály véleménye: 

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
Gazdasági Főosztály véleménye: 

Észrevételt nem tesz.

III. Bizottsági vélemények

Az előterjesztést a Népjóléti Bizottság tárgyalja. 
IV. Döntési javaslat 

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.

A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdései, valamint 50. §-a alapján egyszerű szótöbbséget igényel. 
Budapest, 2023. február 2.








Rózsa András
                                                                                               alpolgármester
Mellékletek felsorolása:

1. melléklet: határozati javaslat

2. melléklet: pályázati felhívás a 17. számú házi gyermekorvosi körzet praxisára 

Az előterjesztést készítette: 

Dr. Szűcs Krisztina - Humánszolgáltatási Főosztály Intézményfelügyeleti Főosztály

1. melléklet a 123-154/2023. előterjesztéshez

Budapest Főváros XIV. Kerület Zugló Önkormányzata Képviselő-testülete

… …/2023. (… …) önkormányzati határozata

a 17. számú házi gyermekorvosi körzet feladatellátására vonatkozó pályáztatási eljárás lefolytatásáról
Budapest Főváros XIV. Kerület Zugló Önkormányzata Képviselő-testülete úgy dönt, hogy:

1. A 17. számú házi gyermekorvosi körzetben az egészségügyi alapellátást kiszervezve, gazdálkodó szervezettel vagy magánorvossal kötött feladat-ellátási szerződéssel kívánja biztosítani.

2. A Képviselő-testület pályázatot ír ki a 17. számú házi gyermekorvosi körzet ellátására az előterjesztés 2. melléklete szerint.

3. A Képviselő-testület a pályázat véleményezésére szakmai munkacsoportot hoz létre, amelynek tagjai: 

- az egészségügyért felelős alpolgármester

- a Zuglói Egészségügyi Szolgálat főigazgató főorvosa

- a Népjóléti Bizottság elnöke
Határidő:             2023. március 31.
Felelős:                 Polgármester (Humánszolgáltatási Főosztály Intézményfelügyeleti Osztály útján) 
